text: दोस्ती और लड़की में हमेशा जीत लड़की की होती है, यह कहावत प्यार और दोस्ती के टकराव के लिए आम है और इसी पंचलाइन पर लेखक-निर्देशक लव रंजन ने अपनी नई फिल्म सोनू के टीटू की स्वीटी की कहानी बुनी है। प्यार का पंचनामा सीरीज के लिए मशहूर रहे लेखक-निर्देशक लव रंजन ने इस बार रोमांस और ब्रोमांस के बीच टक्कर को तरजीह दी है। टीटू (सनी सिंह) एक ऐसा लड़का है, जो बार-बार प्यार में पड़ता है, लेकिन हर बार गलत लड़की के चक्कर में पड़कर उसका दिल टूट जाता है। दिल टूटने पर उसका बचपन का भाई सरीखा दोस्त सोनू (कार्तिक आर्यन) न केवल उसे रोने के लिए कंधा देता है, बल्कि उसे गलत लड़की के चंगुल से बचाता भी है। 13 साल की उम्र में मां के गुजर जाने के बाद सोनू को टीटू के परिवार ने ही पाला है और वह उसी परिवार को अपना परिवार समझता है। इस परिवार में दादा घसीटे (आलोक नाथ), दादी, मम्मी, पापा और मामा ( वीरेंद्र सक्सेना) हैं।  ये सभी सदस्य सोनू को अपने बेटे और वारिस की तरह ही प्यार करते हैं। लव और ब्रेकअप की झंझट से तंग आकर आखिरकार टीटू शादी करने का फैसला करता है। अरेंज मैरिज के तहत उसे स्वीटी (नुसरत भरूचा) का रिश्ता आता है। टीटू और पूरे परिवार को स्वीटी शादी के लिए आदर्श और परफेक्ट लड़की लगती है, मगर बचपन से ही टीटू के संरक्षक का रोल निभानेवाले सोनू को लगता है कि कुछ तो गड़बड़ है। स्वीटी एक परफेक्ट लड़की है। वह एक अच्छी बहू है, अच्छी बेटी है और परफेक्ट गर्लफ्रेंड है। ट्रेलर देखें वह इतनी अच्छी और परफेक्ट कैसे हो सकती है? अब वह नहीं चाहता कि टीटू स्वीटी से शादी करे। वह स्वीटी को गलत और झूठी साबित करने की तमाम तिकड़में लड़ाता है। स्वीटी भी सोनू को ईंट का जवाब पत्थर से देती है, मगर क्या स्वीटी वाकई झूठी और बुरी लड़की है? क्या वाकई दोस्ती और लड़की में स्वीटी की जीत होगी? यह देखने के लिए आपको फिल्म देखनी पड़ेगी। अपनी पिछली फिल्मों की तरह लव रंजन ने यहां भी कॉमिडी के फ्लेवर को बनाए रखा है। उनके संवादों का चुलबुलापन कई दृश्यों में हंसाता है और वह मनोरंजक बन पड़े हैं। कहानी में जोड़े गए किरदार बड़े मजेदार हैं। वे दर्शकों को जोड़े रखते हैं। आम तौर पर उनकी फिल्में पुरुष के नजरिए से होती है। उनकी फिल्मों में नायक, नायिकाओं द्वारा सताए हुए होते हैं और नायक बेचारा होता है। इस बार भी लव रंजन ने उसी परंपरा का निर्वाह करते हुए हीरोइन को परंपरावादी नायिका से हटकर अपनी चिरपरिचित शैली में दर्शाया है, जहां वह एक से बढ़कर एक दांव आजमाती है, मगर उसके चरित्र चित्रण में उसका जस्टिफिकेशन नहीं मिलता कि वह वैसी क्यों है? और यह बात आपको सिनेमा हॉल से बाहर निकलने के बाद भी खटकती है, मगर निर्देशक ने इस बात की कत्तई परवाह नहीं की है।  सोनू के रूप में कार्तिक आर्यन और टीटू की भूमिका में सनी सिंह का ब्रोमांस और केमिस्ट्री फिल्म का मजबूत पहलू है। कार्तिक आर्यन ने अपने किरदार को हर तरह से दमदार बनाया है। नुसरत ने स्वीटी के रूप में कार्तिक को अच्छी टक्कर दी है। उन दोनों की टशनबाजी के दृश्य अच्छे बन पड़े हैं। नुसरत खूबसूरत लगने के साथ-साथ अभिनय के मामले में भी आगे रही हैं। भोले-भाले टीटू के रोल में सनी सिंह ने अपनी भूमिका सहजता से निभाई है। एक अरसे बाद दादा के रूप में आलोकनाथ अपने पुराने कॉमिक अंदाज में नजर आए हैं। वीरेंद्र सक्सेना, दीपिका अमीन और सोनू कौर जैसे कलाकरों को अच्छा-खासा स्क्रीन स्पेस मिला है, जिसका उन्होंने जमकर फायदा उठाया है। कई संगीतकारों की मौजूदगी में 'दिल चोरी', 'स्वीटी स्लोली', 'लक मेरा हिट', 'तेरा यार हूं मैं' जैसे गाने अच्छे बन पड़े हैं। उनकी कोरियॉग्रफी भी देखने लायक है। क्यों देखें-कॉमिडी के शौकीन यह फिल्म देख सकते हैं।